Danmark er den bedste bowlingnation, når det kommer til double-kategorien. Det står klart, efter der natten til tirsdag blev indkasseret guld til både mændene og kvinderne ved World Games i USA - en konkurrence, der regnes for de mindre sportsgrenes. Det var to nordjyder, der sikrede guld i kvindernes double-kategori. Mika Guldbæk og Mai Ginge spillede finalen 03.30 dansk tid, og de havde forinden fejet modstanderne fra Korea og Malaysia af banen. En finale, der blev uhyggelig tæt, da første set forløb planmæssigt, mens andet set blev en udfordring, da venstrebanen udviklede sig ganske tricky. Kvindedoublen spillede dog med et stærkt fokus, hvorfor de i sidste ende vandt 2-1. - Det var en hektisk start op til finalen, hvor vi opdagede, at banen ikke havde fået olie. Det måtte jo bare være, som det var, og så gik vi ellers til den. - Mika og Mai spillede enormt stærkt, men løb ind i problemer i andet set. I tredje serie kom de dog enormt godt tilbage, og ender da også med at tage guldet hjem. Vi er alle sammen enormt glade, men også rigtig trætte nu, siger landstræner John Guldbæk. Herredoublen med Dan Østergaard-Poulsen og Jesper Agerbo vandt over Canada med 2-0 i finalen. TV2 Nord besøgte Mika Guldbæk på sin hjemmebane i Løvvang Bowlingcenter i maj. Se hele indslaget her:

Opsummering:
Danmark har i nat vundet guld i både herredouble og kvindedouble i bowling til World Games i Alabama, USA.